次韵和真長幕中偶書
作者：黄庶
朝代：宋

paragraphs: 人情歲時登，鄉縣自無訟。
公庭破莓苔，日苦黥徒送。
幕府隠詩書，黄堂卧梁棟。
幾字署紙尾，朝夕寧倥傯。
塵土安止足，性情適吟諷。
收心觀無始，靜卧憫群動。
勞生懵出處，欲把清風鞚。
青山自無價，夜夜有歸夢。
但知陶潛卑，寧識賈生慟。
夜雨誦君詩，一杯齊費用。